Tieners verdwyn in water naby myn(Argieffoto: NSRI) Die Nasionale Seereddingsinstituut (NSRI) het Donderdag op twee verdrinkingsvoorvalle in Mpumalanga en die Wes-Kaap gereageer. Die liggame van twee tieners, onderskeidelik 16 en 18 jaar oud, is Donderdag uit ’n watermassa in Ermelo, Mpumalanga, gehaal. Volgens Craig Lambinon, woordvoerder van die Nasionale Seereddingsinstituut (NSRI), is NSRI-lede van Emalahleni om 17:09 na die toneel ontbied. “Twee manlike tieners het na bewering in die watermassa naby die Douglas-dam en Spitskop-myn in Ermelo geswem, waarna hulle toe onder die water verdwyn het. Die tieners is inwoners van Ermelo,” sê Lambinon. Die polisie se duik- en honde-eenheid is saam met ER24 ook na die toneel ontbied. “Polisieduikers en die NSRI-lede het in die water geduik op soek na die twee tieners. Die liggame van die tieners is ná ’n kort soektog onder die water gevind.” Die NSRI is om 18:25 ook in kennis gestel van ’n duiker wat by Yzerfontein in die Wes-Kaap in die water verdwyn het. “’n Plaaslike duiker het ons in kennis gestel dat sy mededuiker, ’n plaaslike 60-jarige man, in die water naby Schaap-eiland by Yzerfontein verdwyn het. Volgens inligting het die duikers ten tyde van die voorval vir ontspanning geduik.” Die buurtwag in Yzerfontein, die plaaswag van Darling en die polisie is na die toneel ontbied om met die soektog na die duiker te help. “Die duiker se familie het ook met die soektog gehelp.” Volgens Lambinon is die duiker se liggaam op rotse naby die kuslyn – waar hy na bewering in die water verdwyn het – gevind. Die liggame van die tieners en die duiker is aan die staat se forensiese patologiedienste oorhandig vir nadoodse ondersoeke. Die polisie het ook ’n geregtelike doodsondersoek in albei gevalle geopen. “Die NSRI betuig sy innige medelye met die slagoffers se families.”